Agenţia Naţională de Integritate, în baza prevederilor Legii nr. 144/2007, cu modificările și completările ulterioare, a constatat faptul că domnul MAZĂRE RADU-ŞTEFAN, s-a aflat în stare de incompatibilitate în perioada 23.04.2003 - 06.11.2003, întrucât a deţinut si exercitat concomitent atât funcţia de primar al municipiului Constanța cât şi funcţia de administrator la o societate comercială.

În conformitate cu dispozițiile Legii nr. 144/2007 privind înfiinţarea, organizarea şi funcţionarea Agenţiei Naţionale de Integritate, cu modificările şi completările ulterioare, Agenţia s-a sesizat din oficiu cu privire la posibila nerespectare, de către domnul MAZĂRE RADU-ŞTEFAN, în calitate de primar al municipiului Constanța, a dispoziţiilor legale referitoare la regimul juridic al incompatibilităţilor.

Întrucât în urma verificării prealabile, efectuate în temeiul art. 1, art. 2, art. 3 alin. 1 teza II şi art. 4 alin. 1 din Legea nr. 144/2007, cu modificările şi completările ulterioare, au rezultat indicii temeinice referitoare la încălcarea de către domnul MAZĂRE RADU STEFAN a prevederilor legale privind regimul incompatibilităţilor, a fost declanșată, în conformitate cu prevederile legale, procedura de verificare a stării de incompatibilitate între funcția de primar și cea de administrator la societăți comerciale.

Procedura de înştiinţare a persoanei verificate, aşa cum este prevăzută de Legea nr. 144/2007, cu modificările şi completările ulterioare, a fost îndeplinită în baza adreselor din data de de 27.07.2009 respectiv, 28.07.2009.

În urma analizării documentelor primite de la Judecătoria Constanţa, Oficiul Naţional al Registrului Comerţului şi Administraţia Finanţelor Publice a municipiului Constanţa, au rezultat următoarele:

-    domnul MAZĂRE RADU-ŞTEFAN a exercitat mandatul de primar al municipului Constanța în perioadele  2000 – 2004 şi  2004 – 2008, iar în prezent exercită mandatul de primar pentru perioada  2008 – 2012;

-    alegerea domnului  MAZĂRE RADU-ŞTEFAN în funcţia de primar  pentru mandatul 2000 – 2004 a fost validată  prin  Sentinţa civilă nr. 7381 pronunţată la data de 21.06.2000 de către Judecătoria Constanţa;

-    la  data de 04.11.1998, domnul MAZĂRE RADU-ŞTEFAN a fost numit în funcţia de administrator  la  S.C. NISIPURI SA, funcţie din care s-a retras la data de 06.11.2003;

-    în anul fiscal 2003, SC NISIPURI SA a realizat venituri totale în sumă de 3.390.401.000 ROL şi un profit brut în sumă de 1.320.472.000 ROL.

Potrivit prevederilor art. 87 alin. 1 lit. d) din Legea nr. 161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, cu modificările şi completările ulterioare, funcţia de primar este incompatibilă cu funcţia de administrator la societăţile comerciale.

Astfel, în urma verificărilor s-a constatat faptul că domnul MAZĂRE RADU STEFAN s-a aflat în stare de incompatibilitate, începând cu data de 23.04.2003 (data intrării  în vigoare a Legii  nr. 161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei) și până la data de 06.11.2003 (data retragerii din funcţia de administrator la SC NISIPURI SA).

Potrivit prevederilor art. 91, alin 3, teza ultimă din Legea nr. 161/2003, domnul MAZĂRE RADU STEFAN, în calitate de primar al municipiului Constanța, a avut posibilitatea de a pune capăt stării de incompatibilitate în care se afla, prin renunţarea în cel mult 60 de zile de la data intrării în vigoare a actului normativ menționat anterior, însă acesta a renunțat la calitatea de administrator la S.C. NISIPURI SA abia în data de 06.11.2003

Conform dispoziţiilor art. 91 alin. 4 din acelaşi act normativ (în situaţia în care alesul local aflat în stare de incompatibilitate nu renunţă la una dintre cele două funcţii incompatibile în termenul prevăzut la alin. 3,  prefectul va emite un ordin prin care constată încetarea de drept a mandatului de ales local la data împlinirii termenului de 60 zile, la propunerea secretarului unităţii administrativ-teritoriale. Orice persoană poate sesiza secretarul unităţii administrativ-teritoriale). De asemenea, potrivit prevederilor art. 47 alin. 3 din Legea nr. 144/2007, cu  modificările  şi  completările  ulterioare, fapta persoanei cu privire la care s-a constatat starea de incompatibilitate constituie temei pentru eliberarea din funcţie sau, după caz, constituie abatere disciplinară şi se sancţionează potrivit reglementărilor aplicabile demnităţii, funcţiei sau activităţii respective.

„În termen de 15 zile de la data comunicării actului de constatare a conflictului de interese sau a stării de incompatibilitate, persoana verificată poate face contestaţie”, conform prevederilor legale.

Activitatea de verificare a averii dobândite în perioada exercitării mandatelor sau a îndeplinirii funcţiilor ori demnităţilor publice, după caz, a conflictelor de interese şi a incompatibilităţilor este supusă controlului judecătoresc. Agenţia îşi exercită atribuţiile cu respectarea principiilor legalităţii, imparţialităţii, independenţei, celerităţii, dreptului la apărare şi bunei administrări.